Resumé af udtalelse fra Den Europæiske Tilsynsførende for Databeskyttelse om forslaget til en retsakt om digitale markeder

(Udtalelsen findes i sin helhed på engelsk, fransk og tysk på den tilsynsførendes websted www.edps.europa.eu)

(2021/C 147/04)

Den 15. december 2020 offentliggjorde Kommissionen et forslag til Europa-Parlamentets og Rådets forordning om åbne og retfærdige markeder i den digitale sektor (retsakt om digitale markeder). Forslaget følger meddelelsen Europas digitale fremtid i støbeskeen, som påpegede, at der kan være behov for yderligere regler for at sikre konkurrence på markedet, retfærdighed, innovation og mulighed for markedsadgang samt tilgodese samfundsinteresser, der rækker ud over konkurrencemæssige og økonomiske hensyn. Forslaget fastlægger forhåndsregulering for at sikre, at markeder kendetegnet ved store platforme med betydelige netværkseffekter (»gatekeepere«) forbliver retfærdige og åbne.

Forslaget fastsætter dermed bestemmelser om udpegelse af gatekeepere, hvor der bl.a. tages højde for datadrevne fordele i forbindelse med udbyderens adgang til og indsamling af personoplysninger; forpligtelser og forbud, som gatekeepere er bundet af, bestemmelser om gennemførelse af markedsundersøgelser, bestemmelser vedrørende gennemførelse og håndhævelse af forslaget.

EDPS glæder sig i denne udtalelse over forslaget, fordi formålet med det er at fremme retfærdige og åbne markeder og retfærdig behandling af personoplysninger. EDPS påpegede allerede i 2014, at lovgivning om konkurrence, forbrugerbeskyttelse og databeskyttelse er tre politikområder, der hænger uløseligt sammen inden for onlineplatformøkonomien. EDPS mener, at forholdet mellem disse tre områder bør være karakteriseret ved komplementaritet, ikke ved at et område erstatter eller skaber modsætningsforhold med et andet.

EDPS fremhæver i denne udtalelse de bestemmelser i forslaget, som gensidigt vil styrke konkurrencen på markedet og i sidste ende give berørte personer kontrol over egne personoplysninger. Det gælder f.eks. artikel 5, litra f), der forbyder krav om, at slutbrugere abonnerer på andre centrale platformstjenester, der tilbydes af gatekeeperen, artikel 6, stk. 1, litra b), der giver slutbrugere mulighed for at afinstallere præinstallerede softwareapplikationer på deres centrale platformstjenester, artikel 6, stk. 1, litra e), som forbyder, gatekeeperen at begrænse slutbrugeres mulighed for at skifte mellem forskellige softwareapplikationer og -tjenester, og artikel 13, der pålægger gatekeeperen for Kommissionen at forelægge en uafhængigt revideret beskrivelse af eventuelle teknikker til profilering af forbrugere, som gatekeeperen anvender på eller på tværs af sine centrale platformstjenester.

EDPS fremlægger ligeledes specifikke anbefalinger for at hjælpe med at sikre, at forslaget effektivt supplerer GDPR, styrker beskyttelsen af de berørte personers grundlæggende rettigheder og frihedsrettigheder og for at undgå bestemmelser i strid med eksisterende databeskyttelsesregler. EDPS anbefaler i denne henseende navnlig i forslagets artikel 5, litra a) at præcisere, at gatekeeperen skal give slutbrugere nem og hurtig adgang til at administrere sit samtykke; at afklare omfanget af den i forslagets artikel 6, stk. 1, litra h), omtalte dataportabilitet, at omformulere forslagets artikel 6, stk. 1, litra i), for at sikre fuldstændig sammenhæng med GDPR, og at opmærksomheden skal rettes mod behovet for effektiv anonymisering og genidentifikationstest ved deling i forbindelse med at søge, klikke på og se data vedrørende gratis og betalte søgninger genereret af slutbrugere på gatekeeperens onlinesøgemaskiner.

Desuden opfordrer EDPS medlovgiverne til at overveje indførelse af minimale interoperabilitetskrav for gatekeepere og til at fremme udviklingen af tekniske standarder på EU-plan i overensstemmelse med gældende EU-ret om europæisk standardisering.

Endelig anbefaler EDPS, bl.a. på baggrund af Digital Clearinghouses erfaringer, under artikel 32, stk. 1, at præcisere, at Det Rådgivende Udvalg for Digitale Markeder skal omfatte repræsentanter for Databeskyttelsesrådet, og opfordrer mere generelt til et institutionaliseret og struktureret samarbejde mellem de relevante tilsynsmyndigheder, herunder databeskyttelsesmyndigheder. Dette samarbejde bør navnlig sikre, at alle relevante oplysninger kan udveksles med relevante myndigheder, således at disse kan opfylde deres supplerende rolle og samtidig overholde deres respektive institutionelle mandater.

1. INDLEDNING OG BAGGRUND

1. Den 15. december 2020 vedtog Europa-Kommissionen forslaget til Europa-Parlamentets og Rådets forordning om åbne og retfærdige markeder i den digitale sektor (retsakt om digitale markeder) (i det følgende benævnt »forslaget«) ( 1 )

2. Europas digitale fremtid i støbeskeen , som påpegede, at der kan være behov for yderligere regler for at sikre konkurrence på markedet, retfærdighed, innovation og mulighed for markedsadgang samt tilgodese samfundsinteresser, der rækker ud over konkurrencemæssige og økonomiske hensyn. I meddelelsen hedder det endvidere, at Kommissionen ville undersøge forhåndsregulering for at sikre, at markeder kendetegnet ved store platforme med betydelige netværkseffekter, der fungerer som gatekeepere, forbliver retfærdige og åbne for innovatorer, virksomheder og nye markedsdeltagere. Forslaget følger meddelelsen, som påpegede, at der kan være behov for yderligere regler for at sikre konkurrence på markedet, retfærdighed, innovation og mulighed for markedsadgang samt tilgodese samfundsinteresser, der rækker ud over konkurrencemæssige og økonomiske hensyn. I meddelelsen hedder det endvidere, at Kommissionen ville undersøge forhåndsregulering for at sikre, at markeder kendetegnet ved store platforme med betydelige netværkseffekter, der fungerer som gatekeepere, forbliver retfærdige og åbne for innovatorer, virksomheder og nye markedsdeltagere. ( 2 )

3. I henhold til forslagets bemærkninger fungerer nogle få store platforme i stigende grad som gateways eller »gatekeepere« mellem erhvervsbrugere og slutbrugere. Sådanne gatekeepere kan siges at have en stærk position på de digitale markeder, hvilket gør mange erhvervsbrugere meget afhængige af disse gatekeepere og har negative konsekvenser for den frie markedsadgang for de pågældende centrale platformstjenester. I visse tilfælde fører denne afhængighed til uretfærdig adfærd over for disse erhvervsbrugere ( 3 )

4. Formålet med forslaget er på EU-plan at se på de mest bemærkelsesværdige tilfælde af urimelig praksis og svækkelse af den frie markedsadgang i relation til de såkaldte »centrale platformstjenester«. ( 4 ) Til dette formål: — fastsætter forslaget de betingelser, hvorunder udbydere af centrale platformstjenester bør udpeges som »gatekeepere« (kapitel II) — fastsætter forslaget den praksis fra gatekeeperes side, som begrænser den frie markedsadgang, og som er urimelig, og det fastsætter forpligtelser, som de udpegede gatekeepere bør opfylde, hvoraf nogle er modtagelige for specifikation (kapitel III) — fastlægger forslaget regler for gennemførelse af markedsundersøgelser (kapitel IV) — indeholder forslaget bestemmelser om gennemførelse og håndhævelse af denne forordning (kapitel V).

5. EDPS blev hørt uformelt omkring udkastet til forslaget til retsakten om digitale markeder den 8. december 2020. EDPS glæder sig over at blive hørt på et så tidligt stadie i proceduren.

6. Kommissionen vedtog i tillæg til forslaget et forslag til Europa-Parlamentets og Rådets forordning om et indre marked for digitale tjenester (retsakt om digitale tjenester) og om ændring af direktiv 2000/31/EF. I medfør af artikel 42, stk. 1, i forordning 2018/1725 er EDPS også blevet hørt omkring forslaget til retsakten om digitale tjenester, hvilket er genstand for en anden udtalelse.

2. KONKLUSIONER

På baggrund af ovenstående fremsætter EDPS følgende henstillinger:

— præcisering af, at forslaget supplerer både forordning 2016/679 og direktiv 2002/58/EF, og at forslaget ikke specificerer eller erstatter nogen af de forpligtelser, der påhviler centrale platformstjenester i medfør af forordning 2016/679 og direktiv 2002/58/EF

— præcisering i forslagets artikel 5, litra a), af, at gatekeeperen skal give slutbrugere en brugervenlig løsning (til nem og hurtig adgang) til administration af samtykke i overensstemmelse med forordning 2016/679 og navnlig beskyttelse af privatlivets fred gennem design og beskyttelse af privatlivets fred gennem standardindstillinger, jf. artikel 25 i forordning 2016/679

— tilføjelse af en henvisning til slutbrugere i forslagets artikel 5, litra f)

— præcisering af omfanget af den portabilitet af data, der er omhandlet i forslagets artikel 6, stk. 1, litra h)

— omformulering af forslagets artikel 6, stk. 1, litra i), for at sikre overensstemmelse med GDPR og navnlig tage højde for definitionen af »personoplysninger« i nævnte forordnings artikel 4, stk. 1

— styrkelse af henvisningen i forslagets artikel 6, stk. 1, litra j), ved i en betragtning at præcisere, at gatekeeperen skal kunne bevise, at anonymisering med hensyn til at søge i, klikke på og se data er blevet behørigt testet mod eventuelle risici for genidentifikation

— tilføjelse af en henvisning til slutbrugere i forslagets artikel 10, stk. 2, litra a)

— omformulering af forslagets artikel 11, stk. 2, ved at erstatte »eller« med »og«

— præcisering af, at Kommissionen skal dele den reviderede beskrivelse med EDPB eller i det mindste med de kompetente tilsynsmyndigheder i henhold til GDPR på anmodning fra disse

— præcisering i artikel 32, stk. 1, af at Det Rådgivende Udvalg for Digitale Markeder skal bestå af repræsentanter for Det Europæiske Databeskyttelsesråd samt af repræsentanter for medlemsstaternes kompetente myndigheder for konkurrence, elektronisk kommunikation, audiovisuelle tjenesteydelser, oversigt over valg samt forbrugerbeskyttelse

— overvejelse af indførelse af minimale interoperabilitetskrav for gatekeepere og fremme af udviklingen af tekniske standarder på EU-plan i medfør af gældende EU-ret om europæisk standardisering

— fastlæggelse af et institutionaliseret og struktureret samarbejde mellem de kompetente tilsynsmyndigheder, herunder databeskyttelsesmyndigheder. Dette samarbejde bør navnlig sikre, at alle relevante oplysninger kan udveksles med relevante myndigheder, således at disse kan opfylde deres supplerende rolle og samtidig overholde deres respektive institutionelle mandat.

Bruxelles, den 10. februar 2021. Wojciech WIEWIÓROWSKI

(1) COM(2020) 842 final.

(2) COM(2020) 67 final.

(3) COM(2020) 842 final, s. 1.

(4) COM(2020) 842 final, s. 2.